SKRIFTLIG FORESPØRGSEL E-1831/01

af Lousewies van der Laan (ELDR) til Kommissionen

(22. juni 2001)

Om: Lukning af det nederlandske atomkraftværk i Borsele

Den nederlandske avis de Volkskrant skrev den 1. juni 2001, at energikommissær de Palacio på et møde dagen før i Arnhem havde erklæret, at den nederlandske regerings tidligere lukning af atomkraftværker end planlagt ikke var nogen god idé. Ifølge det citerede skal hun have sagt, at det ikke ville være muligt at leve op til Kyoto-kravene uden atomkraft. Disse udtalelser blev også gengivet i andre medier.

1. Kan kommissæren bekræfte, at hun har fremsat disse udtalelser?

2. Er kommissæren klar over de miljømæssige ulemper ved atomkraft sammenlignet med andre former for energiproduktion baseret på ikke-fossile brændstoffer?

3. Har kommissæren kendskab til den nederlandske regerings bestræbelser på at fremme anvendelsen af forskellige former for energi fra ikke-fossile brændstoffer ud over atomenergi?

4. Har kommissæren noget konkret og troværdigt bevis for, at den nederlandske regerings nuværende politik skaber fare for, at den ikke kan opfylde sine Kyoto-forpligtelser?

5. Hvad bevægede i benægtende fald, hvor der hverken er tale om noget bevis eller nogen nødvendighed, kommissæren til så åbenlyst at optræde som fortaler for nuklearindustriens snævre interesser?

6. Er kommissæren enig i, at det er den nederlandske regerings privilegium at vælge, hvorledes (i modsætning til hvorvidt) dens Kyoto-forpligtelser skal opfyldes?

7. Hvilket traktatgrundlag har kommissæren for sin indblanding i nederlandsk energipolitik?

Svar afgivet på Kommissionens vegne af Loyola de Palacio

(21. september 2001)

Kommissionens næstformands udtalelse om lukning af atomkraftværker bør ses i forbindelse med grønbogen På vej mod en europæisk strategi for energiforsyningssikkerhed(1) og Fællesskabets forpligtelser i forbindelse med klimaændring.

Næstformanden er udmærket klar over de miljømæssige fordele ved energi fra ikke-fossile brændstoffer og navnlig behovet for at behandle problemet forbundet med forvaltning på lang sigt af nukleart affald. Mens næstformanden har haft sine politiske beføjelser, er vedvarende energikilder for første gang blevet støttet ved vedtagelse af et specifikt retsinstrument (direktiv vedrørende fremme af elektricitet, der produceres på grundlag af vedvarende energikilder i det indre elektricitetsmarked), som allerede er vedtaget af Rådet og Parlamentet. Hun er dog også klar over de praktiske begrænsninger af det bidrag, ikke fossile brændstoffer kan yde i de første ti-tyve år i dette århundrede.

Næstformanden er også klar over den hollandske regerings indsats for at fremme anvendelse af forskellige former for ikke-fossil brændstofenergi. Hun påskønner i høj grad denne indsats, som er på linje med den strategi, der foreslås af grønbogen.

Som påpeget i grønbogen vil lukning af atomkraftværker dog gøre det endnu mere vanskeligt for Fællesskabet at opfylde sine forpligtelser, inklusive Kyoto-forpligtelserne, vedrørende klimaændring. På grundlag af de nuværende tendenser forventes CO2-emissioner rent faktisk at vokse. Efter 2010 må der gøres en endnu større indsats for at nedskære det voksende energibehov og fremme energikilder, der ikke afgiver drivhusgasser. Atomkraft er en sådan kilde.

Næstformanden fremmer ikke atomkraftindustriens snævre interesser ved at konstatere disse kendsgerninger. Hun understreger de vanskelige udfordringer forbundet med energi og miljø, som Fællesskabet nu står overfor under den globale strategiske fremgangsmåde, der fremgår af Kommissionens grønbog, for at behandle spørgsmålet om unionens forsyningssikkerhed og energistabilitet på en omfattende og objektiv måde.

Det erkendes, at valget af energikilder er den enkelte medlemsstats ansvar, men Fællesskabet har ansvaret for at opfylde sine internationale forpligtelser vedrørende klimaændring. Det tjener endvidere Fællesskabets interesser at reducere afhængigheden af eksterne energikilder. Næstformanden har ikke blandet sig i den hollandske energipolitik ved at gøre denne holdning klar.

(1) KOM(2000) 769 endelig udg.